b'\n_START_ARTICLE_\nPravi\xc4\x8dna trgovina\n_START_SECTION_\nNa\xc4\x8dela pravi\xc4\x8dne trgovine\n_START_PARAGRAPH_\nWFTO (World Fair Trade Organization) \xe2\x80\x93 Svetovna organizacija za pravi\xc4\x8dno trgovino dolo\xc4\x8da 10 na\xc4\x8del, ki jih morajo organizacije pravi\xc4\x8dne trgovine spo\xc5\xa1tovati pri svojem vsakodnevnem delu. WFTO spo\xc5\xa1tovanje teh na\xc4\x8del nadzira in jih tudi naprej razvija:_NEWLINE_1. Vzpostavljanje mo\xc5\xbenosti za ekonomsko nepriviligirane proizvajalce: podpora najrevnej\xc5\xa1im proizvajalcem_NEWLINE_2. Transparentnost in preglednost finan\xc4\x8dnega poslovanja: po\xc5\xa1teno in odprto poslovanje s partnerji_NEWLINE_3. Trgovinsko partnerstvo: osredoto\xc4\x8denje na po\xc5\xa1ten, kontinuiran in dolgoro\xc4\x8den odnos_NEWLINE_4. Krepitev zmo\xc5\xbenosti: razvijanje znanja proizvajalcev in vzpostavljanje mo\xc5\xbenosti za trgovanje z izdelki_NEWLINE_5. Promocija pravi\xc4\x8dne trgovine: ozave\xc5\xa1\xc4\x8danje o pravi\xc4\x8dni trgovini in obve\xc5\xa1\xc4\x8danje od kod prihajajo izdelki_NEWLINE_6. Pla\xc4\x8dilo po\xc5\xa1tene cene: zagotavljanje, da proizvajalci za svoje delo dobijo po\xc5\xa1teno pla\xc4\x8dilo. To se dolo\xc4\x8di preko dialoga, krije pa stro\xc5\xa1ke proizvodnje in primerno in enakopravno pla\xc4\x8dilo za delo - po mo\xc5\xbenosti tudi predujem_NEWLINE_7. Enakopravnost spolov: zagotavljanje enake mo\xc5\xbenosti in pla\xc4\x8dilo za mo\xc5\xa1ke in \xc5\xbeenske_NEWLINE_8. Delovni pogoji: zagotavljanje varnih in zdravih delovnih pogojev, v skladu s pravom in lokalnimi normami_NEWLINE_9. Otro\xc5\xa1ko delo: spo\xc5\xa1tovanje Konvencije ZN o pravicah otrok kot tudi lokalnih dru\xc5\xbebenih norm_NEWLINE_10. Okolje: zagotavljanje, da so materiali, izdelki in prevoz narejeni ob skrbi za okolje\n_START_SECTION_\nZakaj kupovati pravi\xc4\x8dno?\n_START_PARAGRAPH_\nNakup izdelkov pravi\xc4\x8dne trgovine pomeni odlo\xc4\x8ditev za izdelke, ki so bili izdelani oziroma pridelani na na\xc4\x8dine, ki pozitivno vplivajo na \xc4\x8dloveka ter njegovo dru\xc5\xbebeno in naravno okolje. Z nakupom podpiramo trgovanje po eti\xc4\x8dnih na\xc4\x8delih in prispevamo k zmanj\xc5\xa1evanju rev\xc5\xa1\xc4\x8dine v manj razvitih de\xc5\xbeelah ter s tem k spreminjanju sveta na bolje.\n_START_SECTION_\nPravi\xc4\x8dna cena\n_START_PARAGRAPH_\nPravi\xc4\x8dna cena vklju\xc4\x8duje ceno proizvodnje ter pokriva socialne in okoljske stro\xc5\xa1ke._NEWLINE_Vklju\xc4\x8duje ceno dela, ki omogo\xc4\x8da dostojno pre\xc5\xbeivetje._NEWLINE_Vklju\xc4\x8duje premijo, ki omogo\xc4\x8da investicije v razvojne projekte skupnosti. Lahko se vlo\xc5\xbei v izbolj\xc5\xa1anje pogojev dela, \xc5\xa1iritev kapacitet proizvodnje ali pa za izbolj\xc5\xa1anje zdravstvenega varstva skupnosti, okoljskih standardov, izobra\xc5\xbeevalnih mo\xc5\xbenosti, izgradnjo infrastrukture itd.\n_START_SECTION_\nStandardi v sistemu pravi\xc4\x8dne trgovine\n_START_PARAGRAPH_\nSvetovno prepoznavni in priznani sta dve oznaki: World Fair Trade Organization Mark \xe2\x80\x93 znak Svetovne pravi\xc4\x8dnotrgovinske organizacije in Fairtrade label \xe2\x80\x93 oznaka, ki jo podeljuje Mednarodna organizacija za ozna\xc4\x8devanje izdelkov pravi\xc4\x8dne trgovine. Kljub temu da se obe oznaki uporabljata na istem tr\xc5\xbei\xc5\xa1\xc4\x8du, pomenita dva razli\xc4\x8dna pristopa certificiranja in nadzorovanja.'